CELEX: 32020D0783
Language: bg
Date: 2020-06-12 00:00:00
Title: Решение за изпълнение (ЕС) 2020/783 на Комисията от 12 юни 2020 година за изменение на Решение 2012/757/ЕС по отношение на мерки за адаптиране на честотата на периодичните медицински прегледи на железопътни служители, изпълняващи задачи от критично значение за безопасността и различни от машинисти, поради пандемията от COVID-19 (текст от значение за ЕИП)

15.6.2020   
               
               
                  BG
               
               
                  Официален вестник на Европейския съюз
               
               
                  L 188/16
               
            
         РЕШЕНИЕ ЗА ИЗПЪЛНЕНИЕ (ЕС) 2020/783 НА КОМИСИЯТА
         от 12 юни 2020 година
         за изменение на Решение 2012/757/ЕС по отношение на мерки за адаптиране на честотата на периодичните медицински прегледи на железопътни служители, изпълняващи задачи от критично значение за безопасността и различни от машинисти, поради пандемията от COVID-19
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Директива (ЕС) 2016/797 на Европейския парламент и на Съвета от 11 май 2016 г. относно оперативната съвместимост на железопътната система в рамките на Европейския съюз (1), и по-специално член 5, параграф 11 от нея,
         като има предвид, че:
         
                     (1)
                  
                  
                     Държавите членки информираха Комисията за трудности при подновяването на някои сертификати или лицензи на служители, изпълняващи задачи от критично значение за безопасността и различни от машинисти, поради мерките след пандемията от COVID-19.
                  
               
                     (2)
                  
                  
                     В резултат на тези мерки не е възможно да бъде спазена честотата на периодичните медицински прегледи на служителите, изпълняващи задачи от критично значение за безопасността и различни от машинисти, посочена в точка 4.7.2.2.1 от приложение I към Решение 2012/757/ЕС на Комисията (2). За да се осигури непрекъснатостта на обслужването, следва да се предостави допълнителен шестмесечен срок за извършване на тези прегледи. Това не следва да засяга допълнителните медицински прегледи или увеличаването на честотата, когато здравословното състояние на член на персонала го изисква.
                  
               
                     (3)
                  
                  
                     Поради това Решение 2012/757/ЕС следва да бъде съответно изменено.
                  
               
                     (4)
                  
                  
                     Поради пандемията от COVID-19 е възможно служителите, изпълняващи задачи от критично значение за безопасността, да не са били в състояние да спазват честотата на периодичните прегледи след 1 март 2020 г. Затова, с цел да се избегне правна несигурност, удължаването на срока за извършване на периодичните медицински прегледи следва да се прилага от 1 март 2020 г.
                  
               
                     (5)
                  
                  
                     Мерките, предвидени в настоящото решение, са в съответствие със становището на комитета, посочен в член 51, параграф 1 от Директива (ЕС) 2016/797.
                  
               
                     (6)
                  
                  
                     За да се гарантира ефективността на мерките, предвидени в настоящото решение, то следва да влезе в сила в деня след деня на публикуването му в Официален вестник на Европейския съюз,
                     
                  
               ПРИЕ НАСТОЯЩОТО РЕШЕНИЕ:
         
            Член 1
            В приложение I към Решение 2012/757/ЕС в точка 4.7.2.2.1 се добавя следната алинея:
            
               „Без да се засяга точка 4.7.2.2.3 относно допълнителните медицински прегледи и/или психологичните оценки, когато периодичен медицински преглед е трябвало да се извърши между 1 март 2020 г. и 31 август 2020 г., срокът, в който той трябва да се извърши, се удължава с 6 месеца. Удължаването не се прилага, когато лекарят е определил по-голяма честота на прегледите, освен ако държавата членка реши друго. Железопътното предприятие и управителят на инфраструктурата трябва да разполагат с процедури за управление на риска от участие в трудовия процес на персонал, който не е трудоспособен.“
            
         
         
            Член 2
            Настоящото решение влиза в сила в деня след деня на публикуването му в Официален вестник на Европейския съюз.
            
         
         
            Съставено в Брюксел на 12 юни 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 138, 26.5.2016 г., стр. 44.
         
            (2)  Решение 2012/757/ЕС на Комисията от 14 ноември 2012 г. относно техническата спецификация за оперативна съвместимост по отношение на подсистемата „Експлоатация и управление на движението“ на железопътната система на Европейския съюз и за изменение на Решение 2007/756/ЕО (ОВ L 345, 15.12.2012 г., стр. 1).